Bo-Kaapse inwoners boos oor winkel se naam | Netwerk24
Deur Malherbe Nienaber 15 Augustus 2019 21:57
’n Advertensie vir die nuwe winkel waarvan die naam nou vir omstredenheid gesorg het. Foto: @BoKaapCivic (Facebook)
Die Bo-Kaapse burgerlike- en belastingbetalersvereniging beoog om Vrydag in Kaapstad te betoog oor ’n nuwe Pick n Pay-winkel met die naam “De Waterkant” in dié omgewing.
Die vereniging het Donderdag gesê die winkel in Strandstraat se naam is “hoogs onsensitief” en “is in die Bo-Kaap, nie in De Waterkant geleë nie”.
Hulle eis dat die winkel se naam onmiddellik verander word, dat daar “sinvolle werkgeleenthede” vir plaaslike inwoners moet wees, en dat die winkel nie drank mag verkoop nie.
Die betoging sal na verwagting om 09:00 op die hoek van Strand- en Chiappini-straat begin.
“Dié naam herinner aan die gedwonge verskuiwings onder apartheid van die mense van die Bo-Kaap uit die gebied wat nou as De Waterkant bekend staan.
“Die mense van die Bo-Kaap verdedig onvermoeid ons tradisie, erfenis en kultuur, en wat ons ons nuwe grense noem, asook die aanspraak op ons naam, die Bo-Kaap,” sê die vereniging.
’n Woordvoerder van Pick n Pay sê die winkelgroep sal Vrydagoggend reageer.
Meer oor: Pick 'N Pay | Bo-Kaap